## Pravilnik o obliku i načinu vođenja popisa robe u trgovini na malo

### NN 122/2007 (28.11.2007.), Pravilnik o obliku i načinu vođenja popisa robe u trgovini na malo

# MINISTARSTVO GOSPODARSTVA, RADA I PODUZETNIŠTVA

**3536**

Na temelju članka 27. Zakona o trgovini (»Narodne novine« broj 11/96, 101/98,
30/99, 75/99, 62/01, 109/01, 49/03 – pročišćen tekst, 103/03, 170/03 i 55/04)
ministar gospodarstva, rada i poduzetništva donosi

## PRAVILNIK

### O OBLIKU I NAČINU VOĐENJA POPISA ROBE U TRGOVINI NA MALO

I. OPĆE ODREDBE

Članak 1.

Pravne i fizičke osobe registrirane za obavljanje trgovine na malo te druge
pravne i fizičke osobe koje prodaju svoje vlastite proizvode na malo (u daljnjem
tekstu: trgovac) dužne su voditi poseban popis koji sadrži podatke o nabavi,
prodaji i cijeni robe i obavljenom posredovanju (u daljnjem tekstu: popis robe).
Iznimno, obveza iz stavka 1. ovog članka ne odnosi se na fizičke osobe koje se
bave poljoprivrednom proizvodnjom, kad svoje proizvode prodaju na malo.

Članak 2.

Popis robe trgovac vodi posebno za svaku prodavaonicu i za izdvojeno prodajno
mjesto.
Za prodaju robe izvan prodavaonica koja se obavlja putem pošte, na klupama izvan
tržnice, na klupama na tržnici, putem automata, u prostorijama kupca, putem
pokretnih prodavača, putem televizije, te za prigodnu prodaju robe s kojom je
zadužena prodavaonica, a koja se prodaje izvan njezinih prostorija, trgovac vodi
popis robe u sjedištu trgovca ili prodavaonici.
Za prodajni objekt koji ima više odjela trgovac može voditi popis robe za svaki
odjel posebno.

II. VOĐENJE POPISA ROBE

Članak 3.

Popis robe iz članka 1. ovog Pravilnika vodi se putem računala ili na obrascu
Knjige popis o nabavi i prodaji robe – Obrazac KP (u daljnjem tekstu knjiga
popisa), koji je sastavni dio ovog Pravilnika.
Ako se popis robe vodi putem računala, potrebno je osigurati podatke iz obrasca
KP.
Podaci u popis robe upisuju se na sljedeći način:
– u stupac 1.: redni broj
– u stupac 2.: datum upisa dokumenta o zaduženju robe, odnosno razduženju robe
– u stupac 3.: naziv i broj dokumenta o zaduženju, odnosno razduženju robe i o
drugim promjenama koje se odnose na ukupno zaduženje odnosno razduženje robe
(vraćanje robe, otpis robe, odobrenog rabata ili dr.) ili na promjenu cijene
robe (neovisno o razlogu: promjene stope poreza, marže ili dr.)
– u stupac 4.: ukupna vrijednost zaduženja robe
– u stupac 5.: iznos vrijednosti prodane robe za svaki dan na temelju iznosa
evidentiranog na vrpci registar blagajne ili zbroja pojedinačno izdanih računa –
paragon blokova.
U stupac 4. upisuju se i podaci o iznosima za koje se povećava odnosno smanjuje
vrijednost zadužene robe. Kod promjene cijena robe trgovac je dužan sastaviti
zapisnik.
Zapisnik sadrži:
a) naziv i sjedište trgovca,
b) naziv i sjedište prodajnog objekta,
c) redni broj i datum sastavljanja zapisnika,
d) naziv robe, količinu, staru i novu prodajnu cijenu s porezom na dodanu
vrijednost, iznos prodajne vrijednosti robe za koji se vrijednost robe povećava
odnosno smanjuje
e) potpis odgovorne osobe.
Na temelju sastavljenog zapisnika za iznos prodajne vrijednosti koja se povećava
ili smanjuje obavlja se knjiženje u stupcu 4. kao i pri zaduženju robe.
U knjizi popisa zbrajaju se iznosi na svakoj stranici popisa i tako zbrojeni
iznos prenosi se na sljedeću stranicu.
Popis robe zaključuje se za svaku kalendarsku godinu, a krajnji saldo iskazanog
stanja vrijednosti robe prenosi se u iduću godinu.
Ako se popis robe vodi putem računala podaci se u popis robe upisuju na isti
način.

Članak 4.

Popis robe vodi se u pravilu dnevno po načelima urednosti i točnosti, a podaci
se unose kronološkim redom.
Iznimno, obveza iz stavka 1. ovog članka, ne odnosi se na robu koja se nabavlja
svakodnevno, a dobavljači ispostavljaju račun u određenim pravilnim vremenskim
razmacima (tiskovine, kruh i mlijeko). U tom slučaju popis robe vodi se
upisivanjem sljedećeg dana nakon zaprimanja redovitog računa za prethodno
vremensko razdoblje.

Članak 5.

Knjiženje kod popisa robe obavlja se na temelju odgovarajućeg dokumenta koji
prati robu.
Trgovac je dužan u dokumentu uz popis robe osigurati podatke o prodajnoj cijeni
robe s porezom na dodanu vrijednost i iznosu prodajne vrijednosti zadužene robe
za svaku vrstu robe označenu njezinim trgovačkim nazivom.
Podaci iz stavka 2. ovog članka mogu se unositi na originalni dokument o nabavi
robe.

III. OSTALE OBVEZE U VOĐENJU POPISA

Članak 6.

Popis robe mora se nalaziti u prodavaonici odnosno na prodajnom mjestu za
vrijeme poslovnog vremena, osim za prodaju robe sukladno članku 2. stavku 2.
ovoga Pravilnika.
Ako se popis robe vodi kao elektronički zapis, popis se nakon zaključivanja na
kraju godine mora zaštiti na način da nije moguća izmjena pojedinih listova ili
dijelova i da je isti moguće u svakom trenutku otisnuti na papir.
Radi dostupnosti podataka, trgovac je na zahtjev nadležnog inspektora dužan
izlistati podatke koji se vode u računalu.

Članak 7.

Popis robe i drugi dokumenti iz članka 5. ovog Pravilnika moraju se čuvati
najmanje tri godine, računajući od kalendarske godine na koju se odnose.

IV. PRIJELAZNE I ZAVRŠNE ODREDBE

Članak 8.

Na dan stupanja na snagu ovog Pravilnika prestaje važiti Pravilnik o obliku i
načinu vođenja popisa robe u trgovini na malo (»Narodne novine« br. 73/02 i
79/02).

Članak 9.

Ovaj Pravilnik objavljuje se u »Narodnim novinama« i stupa na snagu 1. siječnja
2008. godine.

Klasa: 011-01/07-01/239
Urbroj: 526-05-01/1-07-1
Zagreb, 13. studenoga 2007.

Ministar
**Branko Vukelić**, v. r.

*Obrazac KP*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
(naziv i sjedište pravne – fizičke osobe)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
(naziv, broj i sjedište prodavaonice –
prodajnog mjesta)

KNJIGA POPISA ROBE

|  |  |  |  |  |
| --- | --- | --- | --- | --- |
| Red broj | Datum upisa isprave | Naziv i broj isprave o zaduženju i razduženju | Iznos – vrijednost robe | |
| Zaduženje kn | Razduženje kn |
| 1. | 2. | 3. | 4. | 5. |
|  |  |  |  |  |

Pravilnik, NN 122/2007-3536
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)